รัฐบาลไทย-ข่าวทำเนียบรัฐบาล-นายกรัฐมนตรี ร่วมการประชุมสุดยอดอาเซียน – ออสเตรเลีย สมัยพิเศษ 2018
วันพฤหัสบดีที่ 15 มีนาคม 2561
นายกรัฐมนตรี ร่วมการประชุมสุดยอดอาเซียน – ออสเตรเลีย สมัยพิเศษ 2018
นายกรัฐมนตรี ร่วมการประชุมสุดยอดอาเซียน – ออสเตรเลีย สมัยพิเศษ 2018
วันนี้ (15 มีนาคม 2561) พลโท วีรชน สุคนธปฏิภาค รองโฆษกประจําสํานักนายกรัฐมนตรี เปิดเผยภารกิจด้านต่างประเทศของนายกรัฐมนตรีว่า พลเอก ประยุทธ์ จันทร์โอชา นายกรัฐมนตรี จะเข้าร่วมการประชุมสุดยอดอาเซียน - ออสเตรเลีย สมัยพิเศษ 2018 ระหว่างวันที่ 17-18 มีนาคม 2561 ณ นครซิดนีย์ เครือรัฐออสเตรเลีย โดยมี นายดอน ปรมัตถ์วินัย รัฐมนตรีว่าการกระทรวงการ ต่างประเทศ พลเอก วัลลภ รักเสนาะ เลขาธิการสภาความมั่นคงแห่งชาติ และพลเอก วิลาศ อรุณศรี เลขาธิการนายกรัฐมนตรี ร่วมคณะด้วย โดยมีรายละเอียด ดังนี้
รองโฆษกประจําสํานักนายกรัฐมนตรี กล่าวว่า การประชุมสุดยอดอาเซียน – ออสเตรเลีย สมัยพิเศษ เป็นการประชุมสุดยอดสมัยพิเศษระหว่างอาเซียนกับออสเตรเลียครั้งแรก ตามดําริของนายมัลคอล์ม เทิร์นบูล นายกรัฐมนตรีออสเตรเลีย ซึ่งผู้นําอาเซียนเห็นชอบด้วย โดยไทยหวังใช้โอกาสนี้ในการเปิดโฉมใหม่ของหุ้นส่วนทางยุทธศาสตร์อาเซียน-ออสเตรเลีย ท่ามกลางสถานการณ์ความสัมพันธ์ระหว่างประเทศมหาอํานาจในภูมิภาคอินโด-แปซิฟิก ในปัจจุบันที่มีการเปลี่ยนแปลงอย่างรวดเร็ว จนเกิดความไม่แน่นอนในภูมิภาค เพื่อเป็นการสร้างทางเลือกทางยุทธศาสตร์แก่อาเซียนและไทย ขณะที่ออสเตรเลียประสงค์จะส่งเสริมความมั่นคงและความมั่งคั่งของภูมิภาคผ่านการประชุม ฯ นี้ด้วยเช่นกัน
เอกสารผลลัพธ์สําคัญในการประชุมฯ ครั้งนี้ คือ “ปฏิญญาซิดนีย์” มีสาระสําคัญในการผลักดันให้อาเซียนและออสเตรเลียทํางานร่วมกันอย่างใกล้ชิดมากยิ่งขึ้น เพื่อสร้างภูมิภาคที่มั่นคงและมั่งคั่งสําหรับประชาชน
ทั้งนี้ ออสเตรเลียยังเป็นประเทศคู่เจรจาที่เก่าแก่ที่สุดของอาเซียนตั้งแต่ปี พ.ศ. 2517 (44 ปี) และเป็นหุ้นส่วนทางยุทธศาสตร์ของอาเซียนตั้งแต่ปี พ.ศ. 2557 การประชุมครั้งแรกระหว่างผู้นําอาเซียนกับผู้นําออสเตรเลียเริ่มต้นครั้งแรกเมื่อเดือนสิงหาคม 2520 ซึ่งเป็นการพบปะระหว่างนายกรัฐมนตรี มัลคอล์ม เฟรเซอร์ และผู้นําอาเซียน ณ กรุงกัวลาลัมเปอร์
โอกาสนี้ นายกรัฐมนตรียังจะได้พบหารือกับนายมัลคอล์ม เทิร์นบูลล์ นายกรัฐมนตรีเครือรัฐออสเตรเลีย ซึ่งเป็นโอกาสที่ผู้นําทั้งสองจะได้ย้ําถึงความสัมพันธ์อันที่ดีระหว่างกัน รวมทั้งความสัมพันธ์ไทย-ออสเตรเลียครบรอบ 70 ปี ในปี พ.ศ. 2565
พลโท วีรชน สุคนธปฏิภาค รองโฆษกประจําสํานักนายกรัฐมนตรี ยังให้รายละเอียดเกี่ยวกับภารกิจต่างๆ ดังนี้
วันศุกร์ที่ 16 มีนาคม 2561 เวลา 07.30 น. นายกรัฐมนตรีเดินทางออกจากท่าอากาศยานทหาร 2 (กองบิน 6) กองทัพอากาศ ไปยังนครซิดนีย์ ออสเตรเลีย โดยเดินทางถึงท่าอากาศยาน Kingsford Smith นครซิดนีย์ เวลา 21.20 น. ตามเวลาท้องถิ่น ในวันเดียวกัน โดยเวลาที่นครซิดนีย์เร็วกว่ากรุงเทพฯ 4 ชั่วโมง
วันเสาร์ที่ 17 มีนาคม 2561 เวลา 09.30 นายกรัฐมนตรีหารือกับทีมประเทศไทยและนักธุรกิจไทย ต่อมาเวลาประมาณ 13.00 น. นายกรัฐมนตรีหารือทวิภาคีกับนายมัลคอล์ม เทิร์นบูลล์ นายกรัฐมนตรีออสเตรเลีย ณ ศูนย์ประชุมแห่งชาตินครซิดนีย์ หลังจากนั้น เวลา 15.15 น. นายกรัฐมนตรีร่วมงานเลี้ยงน้ําชาแผนโคลัมโบฉบับใหม่ ต่อมาเวลา 16.00 น. นายกรัฐมนตรีเข้าร่วมพิธีปิดการประชุมว่าด้วยการต่อต้านการก่อการร้าย จากนั้นเวลา 17.15 น. นายกรัฐมนตรีเข้าร่วมงานเลี้ยงรับรองต้อนรับผู้นําอาเซียนและผู้แทนภาคเอกชน ช่วงเย็น เวลา 19.00 น. นายกรัฐมนตรีร่วมงานเลี้ยงอาหารค่ําสําหรับผู้นํา (Leaders’ Dinner)
วันอาทิตย์ที่ 18 มีนาคม 2561เวลา 08.40 น. นายกรัฐมนตรีเข้าร่วมการประชุมสุดยอดอาเซียน-ออสเตรเลีย สมัยพิเศษ 2018 แบบเต็มคณะ ณ ศูนย์ประชุมนานาชาตินครซิดนีย์ เวลา 12.45 น. นายกรัฐมนตรีร่วมงานเลี้ยงอาหารกลางวันเพื่อเป็นเกียรติแก่ผู้นํา จากนั้นเวลา 14.45 น. การประชุมอย่างไม่เป็นทางการของผู้นํา (Leaders’ Retreat) และในเวลาประมาณ 17.00 น. นายกรัฐมนตรีพบปะชุมชนไทยในออสเตรเลีย ณ โรงแรมที่พัก
วันจันทร์ที่ 19 มีนาคม 2561 เวลา 09.00 น. นายกรัฐมนตรีเดินทางออกจากท่าอากาศยาน Kingsford Smith นครซิดนีย์ โดยเดินทางถึงท่าอากาศยานทหาร ๒ (กองบิน ๖) กรุงเทพฯ ในเวลา 14.30 น.
********************************